Nepokazme si šance. Z televízneho príhovoru predsedu vlády SR Vladimíra Mečiara 21. 10. 1990
Citované podľa: 
denník Verejnosť 22. 10. 1990

Pred časom v jednom z príhovorov som vám sľúbil, že vás budem informovať, ako prebiehajú rokovania medzi federálnymi a republikovými orgánmi o deľbe kompetencií. Hovorili sme o ustanovení pracovných skupín, o rokovaniach v Trenčianskych Tepliciach a Piešťanoch. Pracovné skupiny v podstate svoju prácu dokončili. V deľbe kompetencií existujú niektoré rozdielne pohľady dodnes. Sú veci, kde je zhoda jednoznačná, sú iné, ktoré ostávajú otvorené.

Chceme, aby parlament prerokoval tieto otázky ešte tento rok.

Naše stanoviská si osvojila i federálna vláda na čele s pánom premiérom Čalfom. Zdalo by sa teda, že celý proces prebieha bez komplikácií. 

Keby...

Keby niektoré sily nezačali okamžite spochybňovať pána Pitharta, pána Čalfu, keby práve v českom prostredí nezačali útoky proti predsedovi slovenskej vlády, a na veľmi primitívnej úrovni.

Rád by som adresoval niekoľko slov aj do vlastných radov, u nás na Slovensko.

Prosím, aby ste zvážili takúto skutočnosť:

nedávno sme mali slobodné voľby. Z nich vzišla Slovenská národná rada a vláda. Má robiť demonštrácie proti týmto orgánom záujmová skupina, ktorá chce presadiť extrémne stanovisko? A má na druhej strane vláda SNR organizovať demonštrácie proti určitému stanovisku Matice slovenskej.

My si nemôžeme dovoliť v takejto situácii sa vzájomne rozoštvávať! Ani na juhu, ani nikde inde na území Slovenska.

Uvedomujem si, že máme veľa problémov a musíme ich riešiť. Diskutoval som o týchto problémoch s politickými stranami, s koaličnými stranami, prosil som o spoluprácu pri riešení personálnych otázok. Podporu som nedostal. Vyhradil som si právo o týchto veciach informovať verejnosť. 

Preto si dovoľujem oznámiť, že som v sobotu vyzval ministra vnútra, aby zo svojej funkcie okamžite odstúpil pre nekompetentnosť. Miera trpezlivosti sa totiž už preplnila.

Dokumenty